text: Ny skolebygning i Vejle
  25 marts 2011 kl. 14.32
  Undervisningsminister Troels Lund Poulsen (V) indviede fredag en ny skolebygning på Kirstine Seligmanns Skole i Vejle.
  Det er en privatskole med 450 elever, der kan føres tilbage til 1882, da frk. Kirstine Seligmann påtog sig at undervise fire drenge i forældrenes hjem.
  Kirstine Seligmann oprettede en regulær skole, og i 1894 blev de første piger optaget - efter pres fra forældrene.
  Den nye skolebygning til ti millioner kroner er opført i fire etager med tagterrasse.
  Bygningen har plads til 150 personer.
  